***A morte en Venecia*** é unha novela curta publicada por Thomas Mann en 1912 co título orixinal en alemán de ***Der Tod in Venedig***.

Trama
-----

A novela expón unha anécdota en aparencia moi simple. Presenta dous personaxes que despregan unha mínima acción. Os escenarios redúcense, case, aos espazos dun exclusivo hotel de veraneo veneciano e á praia contigua ao hotel, lugares que se alternan na rutineira languidez dunha estancia de vacacións.

A obra narra o drama interior do personaxe principal, Gustav von Aschenbach, destacado escritor alemán de cincuenta anos chega a Venecia buscando renovar a inspiración perdida. Xa instalado no hotel, Aschenbach interésase por un adolescente polaco chamado Tadzio, dunha fermosura extraordinaria, que termina converténdose en obxecto de silenciosa adoración por parte do escritor.

É descrito entón o transo psicolóxico de Aschenbach, cuxa moralidade convencional comeza a ceder baixo unha paixón prohibida: o rigor intelectual e a estoica disciplina do escritor consómense nas brasas do amor, e o respectable Aschenbach vaise convertendo nun ser indulxente trastornado polo amor serodio. Porén, os delirios amorosos do artista mantéñense nun plano puramente intelectual, pois o temor ao rexeitamento impídelle achegarse fisicamente a Tadzio.

Paralelos á trama principal, aparecen cadros descritivos da cidade de Venecia e dos seus habitantes, presentados de modo expresionista, perfilando os trazos dunha contorna grotesca e decadente que anticipan a fatalidade: a epidemia de cólera que se cerne con sixilo sobre a vila.

As autoridades ocultan a existencia da peste, temerosas do éxodo dos turistas. Con todo, difúndense os rumores acerca do mal e os estranxeiros comezan a marchar. Aschenbach, que sabe da peste ao comezo da vaga, renuncia a partir para non privarse da proximidade de Tadzio, cuxa familia parece ignorar por completo o que está a suceder.

A saúde de Aschenbach decae progresivamente até que certo día, cando el e mais a familia do rapaz se preparan para partir como o resto dos turistas, mentres contempla extasiado o seu amado Tadzio na praia, Aschenbach sofre un desmaio que anticipa a súa próxima morte, logo de que Tadzio teña unha pelexa cun amigo e acabe desmaiado na auga.

Análise
-------

*A morte en Venecia* xerou numerosas interpretacións, debido ao seu complexo simbolismo. A propia vila de Venecia é ao tempo a cidade das aparencias e as ilusiones románticas, mais tamén unha cidade-despoxo que pode ser considerada un emblema da decadencia que afecta ao propio Aschenbach.

A novela ten unha parte autobiográfica, dunha viaxe feita por Mann á vila do 26 de maio ao 11 de xullo de 1911.

A obra foi levada ao cine por Luchino Visconti na película *Morte a Venezia*. Inspirou tamén unha ópera homónima de Benjamin Britten, con libreto de Myfanwy Piper. O novelista Luisgé Martín publicou no ano 2000 *La muerte de Tadzio*, na que Tadzio xa adulto volve a Venecia a morrer e recorda a admiración que a súa fermosura xuvenil produciu no escritor.

Tradución ao galego
-------------------

A primeira edición en galego d’*A morte en Venecia*, obra de Laureano Araujo, data de 1995, cando foi publicada por Tambre, unha editorial de Oleiros xa desaparecida. En 2015, unha edición (tradución, presentación e notas) revisada por Laureano Araujo foi incorporada por Rinoceronte Editora ao seu catálogo na colección Clásica. O portal *Fervenzas Literarias. Revista de literatura galega* outorgoulle o premio ao mellor libro traducido para público adulto do 2015, e a revista dixital *BiosBardia. O país dos libros en galego* incluíuna na súa "Biblioteca escollida do 2015".

Notas
-----

1. ↑  Mann, Thomas. "A morte en Venecia (trad. pres. e notas de Laureano Xoaquín Araujo Cardalda), Cangas do Morrazo, Rinoceronte, Colección Clásica, 14, 2015". Arquivado dende o orixinal o 27 de setembro de 2015. Consultado o 26 de setembro de 2015.
2. ↑  Martínez Bouzas, Francisco. "A morte en Venecia". Arquivado dende o orixinal o 08 de decembro de 2015. Consultado o 4 de novembro de 2015.
3. ↑  Montaña Louzao, Xosé [Estro Montaña]. "Arredor do sexo prohibido". Consultado o 4 de decembro de 2015.
4. ↑  "Mellor libro traducido para público adulto do 2015". *Fervenzas Literarias. Revista de literatura galega*. Arquivado dende o orixinal o 28 de xaneiro de 2016. Consultado o 15 de xaneiro de 2016.
5. ↑  Lorenzo Gil, César. "Biblioteca escollida do 2015". Consultado o 21 de xaneiro de 2016.

Véxase tamén
------------

### Ligazóns externas

* Ficha da Rede de Bibliotecas de Galicia
* Ficha en Bitraga
* Ficha de Bitraga

|  |  |
| --- | --- |
| Control de autoridades | 
* Wd: Q828296
* WorldCat
* VIAF: 185857285
* BiTraGa: 2057
* BNF: 119399186
* EBID: ID
* GND: 4099302-4
* Gutenberg: 12108
* ISBN: 978-0-06-057617-2
* LibraryThing: 45188
* MusicBrainz: ID
* OCLC: 71208736
* OL: OL16246083W

 |